**ΣΥΧΝΕΣ ΕΡΩΤΗΣΕΙΣ ΓΙΑ ΤΟ ΣΤΕΓΑΣΤΙΚΟ ΕΠΙΔΟΜΑ 2019-20**

1. Πώς θα εγγραφώ στην υπηρεσία, ώστε να υποβάλω ηλεκτρονική αίτηση για στεγαστικό επίδομα;

**Επισημαίνεται** ότι στην περίπτωση συζύγων οι οποίοι έχουν υποβάλει χωριστές φορολογικές δηλώσεις, υποβάλει την ηλεκτρονική αίτηση για τη χορήγηση του στεγαστικού επιδόματος **ο ένας μόνο γονέας** δικαιούχος του επιδόματος , ο οποίος στη φορολογική δήλωση του οικονομικού έτους 2019 θα πρέπει να έχει δηλώσει το σύνολο των τέκνων που τον βαρύνουν(εξαρτώμενα μέλη) προκειμένου να διαμορφωθεί σωστά το οικονομικό κριτήριο (προσαύξηση 3.000 ευρώ για κάθε εξαρτώμενο τέκνο πέραν του ενός)

Για την είσοδό του/της στην ηλεκτρονική εφαρμογή ο/η δικαιούχος (γονέας ή φοιτητής/τρια) θα χρησιμοποιήσει το όνομα χρήστη (username) και τον κωδικό (password), που του/της χορηγήθηκε από την ΑΑΔΕ για τις ηλεκτρονικές υπηρεσίες του TAXISnet. Η εισαγωγή των κωδικών πρόσβασης επέχει θέση δήλωσης συναίνεσης διασταύρωσης των στοιχείων του/της.

1. Είμαι διαζευγμένος/η. Ποιος από τους δύο γονείς πρέπει να υποβάλει την αίτηση για το στεγαστικό επίδομα του παιδιού μας;

Σε περίπτωση διαζευγμένων ή εν διαστάσει συζύγων, δικαιούχος του επιδόματος είναι ο γονέας τον οποίο βαρύνει ο/η φοιτητής/τρια και τον/την εμφανίζει ως προστατευόμενο μέλος. ( εφόσον ο αιτών συναινεί για την αυτόματη και αυτοδίκαιη άντληση των δεδομένων , γίνεται αυτεπάγγελτη αναζήτηση του πιστοποιητικού το οποίο κοινοποιείται στο οικείο Ίδρυμα για την αξιολόγηση της αίτησης χορήγησης του στεγαστικού επιδόματος. )

1. Επιχειρώ να δημιουργήσω αίτηση ως φοιτητής/τρια άνω των 25 ετών, αλλά η εφαρμογή μου εμφανίζει μήνυμα ότι είμαι κάτω των 25 ετών και δεν με αφήνει να συνεχίσω. Τι πρέπει να κάνω;

Η ηλικία του φοιτητή ελέγχεται ηλεκτρονικά από τα στοιχεία του Μητρώου της Ανεξάρτητης Αρχής Δημοσίων Εσόδων καθώς και από το ΑΜΚΑ του φοιτητή που έχει καταχωριστεί στο Πληροφοριακό Σύστημα της ηλεκτρονικής υπηρεσίας απόκτησης της Ακαδημαϊκής Ταυτότητας. Αφορά φοιτητές που έχουν γεννηθεί πριν την 1-1-1994, οι οποίοι δεν εμφανίζονται ως εξαρτώμενα μέλη στις φορολογικές δηλώσεις των γονέων τους.

1. Οι γονείς μου είναι κάτοικοι εξωτερικού, αλλά ταυτόχρονα στοιχειοθετώ δικαίωμα υποβολής αίτησης και μέσω άλλης κατηγορίας (π.χ. είμαι άνω των 25 ετών). Ποια κατηγορία επιλέγω;

Την κατηγορία «Οι γονείς μου είναι κάτοικοι εξωτερικού» θα πρέπει να την επιλέξει ο/η φοιτητής/τρια μόνο αν δεν στοιχειοθετεί δικαίωμα υποβολής αίτησης μέσω **καμίας** άλλης κατηγορίας. Στην περίπτωση αυτή και **μόνο** υποχρεούται να προσκομίσει στην αρμόδια υπηρεσία του Ιδρύματος όλα τα δικαιολογητικά που αφορούν στο εισόδημα και στην περιουσιακή του κατάσταση, τόσο του δικού του/της όσο και των γονέων του/της ή του γονέα τον οποίο βαρύνει, αν αυτός είναι διαζευγμένος ή είναι άγαμη μητέρα ή έχει αποβιώσει ο ένας γονέας, τόσο για την Ελλάδα όσο και για το εξωτερικό. Τα εισοδήματα της αλλοδαπής αθροίζονται με τυχόν εισοδήματα τα οποία δηλώνονται στην Ελλάδα και η κατοικία της αλλοδαπής λαμβάνεται υπόψη. Διευκρινίζεται ότι τα δικαιολογητικά της αλλοδαπής θα πρέπει να είναι επίσημα μεταφρασμένα με ευθύνη του/της δικαιούχου.

1. Ο/Η φοιτητής/τρια για τον/την οποίο/α υποβάλλεται η αίτηση για το στεγαστικό επίδομα δεν είναι κάτοχος Ακαδημαϊκής Ταυτότητας. Τι μπορεί να γίνει;

Σε περίπτωση που για οποιονδήποτε λόγο o/η φοιτητής/τρια δεν έχει Ακαδημαϊκή Ταυτότητα σε ισχύ, τότε υποβάλλει αίτηση χορήγησης του επιδόματος, αφού προηγουμένως αιτηθεί και παραλάβει την Ακαδημαϊκή του/της Ταυτότητα. Αν η Ακαδημαϊκή Ταυτότητα έχει ακυρωθεί λόγω λήξης της φοιτητικής ιδιότητας (περάτωση σπουδών, διακοπή φοίτησης κ.λπ.) τότε λαμβάνονται υπόψη στοιχεία της τελευταίας ακυρωμένης Ακαδημαϊκής του/της Ταυτότητας και ο/η εξουσιοδοτημένος/η υπάλληλος του Ιδρύματος βεβαιώνει κατά την επιβεβαίωση του ακαδημαϊκού κριτηρίου ότι ο/η φοιτητής/τρια είχε τη φοιτητική ιδιότητα για το ακαδημαϊκό έτος 2018-19.

1. Ο έλεγχος των κριτηρίων εμφανίζει ότι έχω υπερβεί το χρονικό όριο των εξαμήνων φοίτησης, ενώ κάτι τέτοιο δεν ισχύει διότι είχε μεσολαβήσει διακοπή φοίτησης. Τι πρέπει να κάνω;

Στην περίπτωση αυτή θα πρέπει να ακυρώσετε την Ακαδημαϊκή σας Ταυτότητα και να εκδώσετε νέα με τα σωστά στοιχεία. Ακόμη όμως και αν δεν το πράξετε, μπορείτε να υποβάλετε κανονικά την αίτησή σας και το κριτήριο αυτό θα ελεγχθεί από την υπηρεσία του Ιδρύματός σας.

1. Ως μισθωτής της μισθωμένης κατοικίας στην πόλη φοίτησης εμφανίζεται ο/η αδερφός/ή του/της φοιτητή/τριας και ως εκ τούτου το σχετικό κριτήριο δεν επαληθεύεται από την ηλεκτρονική εφαρμογή. Χάνεται το δικαίωμα στο στεγαστικό επίδομα;

Όχι, αν ως μισθωτής εμφανίζεται ο/η αδελφός/ή του/της φοιτητή/τριας ή ο γονέας τον οποίο δεν βαρύνει ο/η φοιτητής/τρια (σε περίπτωση διαζευγμένων γονέων) και δεν επιτυγχάνεται η ηλεκτρονική επαλήθευση, το κριτήριο εγκρίνεται από την αρμόδια υπηρεσία του Ιδρύματος στην οποία υποβάλλεται -εκτός από το μισθωτήριο συμβόλαιο- πιστοποιητικό οικογενειακής κατάστασης και υπεύθυνη δήλωση του μισθωτή ότι συναινεί στη χορήγηση του επιδόματος**. Προσοχή:** Το μισθωτήριο συμβόλαιο να έχει διάρκεια έξι (6) μήνες για το Αντίστοιχο Ακαδημαϊκό έτος του Στεγαστικού επιδόματος, και να έχει γίνει **Αποδοχή από τον ενοικιαστή**.

Σε περίπτωση που ο μισθωτής του σπιτιού είναι άλλο πρόσωπο της οικογένειας από τον/την δικαιούχο, τότε χρειάζεται, επιπλέον:

\* Υπεύθυνη δήλωση του προσώπου αυτού, που να δηλώνει ότι "συναινώ να εισπράξει το φοιτητικό στεγαστικό επίδομα ο γιος μου/ κόρη μου .....….. για το ακαδ. έτος 2019-20". (**ΠΡΟΣΟΧΗ:** θεωρημένη για το γνήσιο της υπογραφής από ΚΕΠ η ηλεκτρονικά από το gov.gr/ *έκδοση Υπεύθυνης Δήλωσης* ),

\* Πιστοποιητικό οικογενειακής κατάστασης.(ηλεκτρονικά από : ermis.gov.gr – ή από gov.gr/ )

\* Υπεύθυνη δήλωση του/της δικαιούχου με την οποία να δηλώνει ότι "τα υποβαλλόμενα έντυπα είναι αληθή και ακριβή" (**ΠΡΟΣΟΧΗ:** θεωρημένη για το γνήσιο της υπογραφής από ΚΕΠ, εάν δεν κατατεθεί αυτοπροσώπως από τον/την δικαιούχο ‘η ηλεκτρονικά από το gov.gr/ *έκδοση Υπεύθυνης Δήλωσης* )

1. O/Η φοιτητής/τρια προέρχεται από μετεγγραφή και ικανοποιεί αθροιστικά (για τα δύο σπίτια που νοίκιαζε) το κριτήριο των έξι μηνών. Η εφαρμογή ωστόσο δεν επιτρέπει να δηλωθούν και τα δύο μισθωτήρια συμβόλαια και εμφανίζει ότι δεν ικανοποιείται το κριτήριο. Τι μπορεί να γίνει;

Στην περίπτωση αυτή στην ηλεκτρονική αίτηση θα δηλώσετε τα στοιχεία του μισθωτηρίου της πόλης στην οποία σπουδάζει τώρα ο/η φοιτητής/τρια. Μετά την υποβολή της αίτησης θα προσκομίσετε στην αρμόδια υπηρεσία του Ιδρύματος αντίγραφο και των δύο μισθωτηρίων, με ΑΠΟΔΟΧΗ από τον/την ενοικιαστή/στρια συνοδευόμενα από Υπεύθυνη δήλωση του/της δικαιούχου με την οποία να δηλώνει ότι "τα υποβαλλόμενα έντυπα είναι αληθή και ακριβή" (ΠΡΟΣΟΧΗ: θεωρημένη για το γνήσιο της υπογραφής από ΚΕΠ, εάν δεν κατατεθεί αυτοπροσώπως από τον δικαιούχο ή ηλεκτρονικά από το gov.gr/ *έκδοση Υπεύθυνης Δήλωσης* ).

1. Ο/Η φοιτητής/τρια προέρχεται από μετεγγραφή. Ποιο Ίδρυμα θα χορηγήσει το στεγαστικό επίδομα;

Για την περίπτωση φοιτητών που προέρχονται από μετεγγραφή, το επίδομα χορηγείται από το Ίδρυμα που ανήκει ο/η φοιτητής/τρια τη χρονική στιγμή υποβολής της αίτησης. Όσοι/ες εισήχθησαν σε άλλο Τμήμα ή Σχολή, κάνοντας χρήση του ποσοστού εισαγωγής 10%, υποβάλλουν αίτηση στο Ίδρυμα στο οποίο ήταν εγγεγραμμένοι κατά το ακαδημαϊκό έτος 2019-20 από το οποίο και καταβάλλεται το επίδομα.

1. Η αίτησή μου απορρίφθηκε. Μπορώ να υποβάλω ένσταση;

Ένσταση-αίτηση θεραπείας μπορεί να υποβάλλει οποιοσδήποτε αιτείται του στεγαστικού επιδόματος, εντός προθεσμίας ενός μήνα από τη γνωστοποίηση- είτε μέσω ηλεκτρονικού μηνύματος, είτε από την παρακολούθηση της πορείας της αίτησης μέσω της ηλεκτρονικής εφαρμογής- του απορριπτικού αποτελέσματος, το οποίο προέκυψε είτε από τον ηλεκτρονικό έλεγχο, είτε από τον έλεγχο των υπηρεσιών του Ιδρύματος. Η ένσταση-αίτηση θεραπείας υποβάλλεται έντυπα προς το Ίδρυμα και προσκομίζονται όλα τα απαραίτητα δικαιολογητικά για την απόδειξη των ισχυρισμών του αιτούντος. Οι αρμόδιες Υπηρεσίες του Ιδρύματος μπορεί να ζητήσουν οποιοδήποτε πρόσθετο δικαιολογητικό κρίνουν απαραίτητο για την εξέταση της ένστασης-αίτησης θεραπείας.

1. Η κύρια κατοικία του πατέρα μου βρίσκεται στη Ραφήνα, ενώ εγώ σπουδάζω στο Εθνικό και Καποδιστριακό Πανεπιστήμιο Αθηνών και μισθώνω διαμέρισμα που βρίσκεται στην περιοχή του Ζωγράφου.

Γιατί το σύστημα με βγάζει μη επιλέξιμο;

Σύμφωνα με το ισχύον θεσμικό πλαίσιο ο/η φοιτητής/τρια πρέπει να διαμένει σε μισθωμένη οικία λόγω των σπουδών του/της σε πόλη άλλη της κύριας κατοικίας του, στην οποία ο/η ίδιος/α ή οι γονείς του/της δεν έχουν πλήρη κυριότητα η επικαρπία άλλης κατοικίας.

Ειδικότερα για την ευρύτερη περιοχή της Θεσσαλονίκης και της Αττικής, σημειώνεται ότι το πολεοδομικό συγκρότημα Θεσσαλονίκης θεωρείται ως μία πόλη, καθώς επίσης ως μία πόλη θεωρείται και ο νομός Αττικής, πλην των νησιωτικών περιοχών του καθώς και των πόλεων ή περιοχών που απέχουν περισσότερο από σαράντα (40) χιλιόμετρα από το κέντρο της Αθήνας. Στους Πίνακες 2 και 3 της εφαρμοστικής εγκυκλίου αναγράφονται οι Δήμοι όπως εμφανίζονται στο Μητρώο Ε9 της ΑΑΔΕ οι οποίοι αποτελούν την ‘’πόλη’’ της Αθήνας και αυτοί που συγκροτούν το πολεοδομικό συγκρότημα Θεσσαλονίκης αντίστοιχα.

1. Στην ηλεκτρονική υπηρεσία απόκτησης ακαδημαϊκής ταυτότητας δεν είχα δηλώσει τον ΑΜΚΑ. Μπορώ να τον καταχωρίσω τώρα για να υποβάλω αίτηση στην εφαρμογή του στεγαστικού επιδόματος;

Σχετικά με την καταχώριση του ΑΜΚΑ στην ηλεκτρονική υπηρεσία απόκτησης ακαδημαϊκής ταυτότητας, μπορείτε να επικοινωνείτε με το αρμόδιο Γραφείο Αρωγής στο τηλέφωνο 215 215 7855 ή μέσω γραπτού μηνύματος στον ακόλουθο σύνδεσμο: [https://academicid.minedu.gov.gr/Contact.aspx.](https://academicid.minedu.gov.gr/Contact.aspx)

1. Υπέβαλα αίτηση για την απόκτηση ακαδημαϊκής ταυτότητας. Είναι υποχρεωτικό να έχω παραλάβει την ακαδημαϊκή ταυτότητα, για να μπορώ να υποβάλω αίτηση για τη χορήγηση στεγαστικού επιδόματος;

Για να μπορέσετε να υποβάλετε αίτηση για τη χορήγηση στεγαστικού επιδόματος, αρκεί η αίτηση για απόκτηση ακαδημαϊκής ταυτότητας να έχει εγκριθεί από τη Γραμματεία του οικείου Τμήματος.

1. Η εφαρμογή ζητά να υποβάλω ληξιαρχική πράξη θανάτου γονέα. Τι πρέπει να στείλω;

Θα πρέπει να στείλετε:

i) Την Αίτηση (προσοχή η αίτηση να έχει υποβληθεί, ώστε να έχει κωδικό υποβολής και ημερομηνία υποβολής).

ii) Τη ληξιαρχική πράξη θανάτου.

iii) Υπεύθυνη δήλωση του/της δικαιούχου με την οποία να δηλώνει ότι "τα υποβαλλόμενα έντυπα είναι αληθή και ακριβή" (ΠΡΟΣΟΧΗ: θεωρημένη για το γνήσιο της υπογραφής από ΚΕΠ, εάν δεν κατατεθεί αυτοπροσώπως από τον δικαιούχο ή ηλεκτρονικά από το gov.gr/ *έκδοση Υπεύθυνης Δήλωσης* ).

15.Η εφαρμογή ζητά να υποβάλω διαζευκτήριο ή απόφαση δικαστηρίου για τη λύση του γάμου. Τι οφείλω να στείλω;

Οφείλετε να στείλετε:

i) Την Αίτηση (ΠΡΟΣΟΧΗ: η αίτηση να έχει υποβληθεί, ώστε να έχει κωδικό υποβολής και ημερομηνία υποβολής).

ii) Το διαζευκτήριο ή την απόφαση δικαστηρίου και αποδεικτικό για την επιμέλεια του/της φοιτητή/τριας.

iii) Υπεύθυνη δήλωση του/της δικαιούχου με την οποία να δηλώνει ότι "τα υποβαλλόμενα έντυπα είναι αληθή και ακριβή" (ΠΡΟΣΟΧΗ: θεωρημένη για το γνήσιο της υπογραφής από ΚΕΠ, εάν δεν κατατεθεί αυτοπροσώπως από τον δικαιούχο ή ηλεκτρονικά από το gov.gr/ *έκδοση Υπεύθυνης Δήλωσης* ).

16.Η εφαρμογή ζητά να υποβάλω Ε9 (γονέων και φοιτητή/τριας). Τι πρέπει να στείλω;

Θα πρέπει να στείλετε:

i) Την Αίτηση εκτυπωμένη (ΠΡΟΣΟΧΗ: η αίτηση να έχει υποβληθεί, ώστε να έχει κωδικό υποβολής και ημερομηνία υποβολής).

ii) Δηλώσεις Ε9 του πατέρα, της μητέρας και του/της φοιτητή/φοιτήτριας (τρέχοντος έτους).

iii) Υπεύθυνη δήλωση του/της δικαιούχου με την οποία να δηλώνει ότι "τα υποβαλλόμενα έντυπα είναι αληθή και ακριβή" (ΠΡΟΣΟΧΗ: θεωρημένη για το γνήσιο της υπογραφής από ΚΕΠ, εάν δεν κατατεθεί αυτοπροσώπως από τον δικαιούχο ή ηλεκτρονικά από το gov.gr/ *έκδοση Υπεύθυνης Δήλωσης* )

**16Α. ΥΠΟΛΟΓΙΣΜΟΣ ΤΩΝ ΤΕΤΡΑΓΩΝΙΚΩΝ ΜΕΤΡΩΝ (Τροποποίηση της ΚΥΑ για τη χορήγηση του στεγαστικού επιδόματος. Ισχύει για το ακαδημαϊκό έτος 2018-2019 και εφεξής)**

**Στο ΦΕΚ 1688/τ. Β΄/15-5-2019 δημοσιεύθηκε η ΚΥΑ 72647/Ζ1/10-5-2019 η οποία τροποποίησε την ΚΥΑ 140832/Ζ1/25-08-2017 (ΦΕΚ 2993/τ. Β΄) σχετικά με τον υπολογισμό των τετραγωνικών μέτρων ως προς τα ημιτελή κτίσματα.**

**Συγκεκριμένα σύμφωνα με το ΦΕΚ 1688/τ. Β΄/15-05-2019 στο τέλος της παρ. 3 του άρθρου 3 προστέθηκε εδάφιο ως εξής: «Στο σύνολο των τετραγωνικών μέτρων (200 τ.μ.) δεν προσμετρώνται τα ημιτελή κτίσματα».**

**Επίσης στο τέλος της παρ. ζ΄ της παρ. Β του άρθρου 5 προστέθηκε εδάφιο ως εξής: «Στο σύνολο των τετραγωνικών μέτρων (200 τ.μ.) δεν προσμετρώνται κτίσματα που έχουν δηλωθεί στη δήλωση Ε9 ως ημιτελή».**

17. Η εφαρμογή ζητά δικαιολογητικά, διότι οι γονείς του/της φοιτητή/φοιτήτριας διαμένουν στο εξωτερικό. Τι οφείλω να στείλω;

Ανάλογα με την περίπτωση, προσκομίζετε:

1. Την Αίτηση (ΠΡΟΣΟΧΗ: η αίτηση να έχει υποβληθεί, ώστε να έχει κωδικό υποβολής και ημερομηνία υποβολής).
2. Υπεύθυνη δήλωση του/της δικαιούχου (γονέα ή φοιτητή/τριας) στην οποία να δηλώνει ότι "τα υποβαλλόμενα έντυπα είναι αληθή και ακριβή" (θεωρημένη για το γνήσιο της υπογραφής από ΚΕΠ ή άλλη δημόσια αρχή ή ηλεκτρονικά από το gov.gr/ *έκδοση Υπεύθυνης Δήλωσης* ),).
3. Βεβαίωση μόνιμης κατοικίας του/της φοιτητή/τριας από τον Δήμο ή την Κοινότητα.
4. Βεβαίωση μόνιμης κατοικίας των γονέων από τον Δήμο ή την Κοινότητα.
5. Βεβαίωση για εισόδημα πατέρα στο εξωτερικό. (μεταφρασμένα έγγραφα)
6. Βεβαίωση για εισόδημα μητέρας στο εξωτερικό. (μεταφρασμένα έγγραφα)
7. Βεβαίωση για εισόδημα φοιτητή/τριας (έστω και μηδενικό). (μεταφρασμένα έγγραφα)
8. Βεβαίωση για ακίνητη περιουσία του πατέρα στο εξωτερικό. (μεταφρασμένα έγγραφα) (μεταφρασμένα έγγραφα)
9. Βεβαίωση για ακίνητη περιουσία της μητέρας στο εξωτερικό. (μεταφρασμένα έγγραφα)
10. Βεβαίωση για ακίνητη περιουσία του/της φοιτητή/τριας στο εξωτερικό (έστω και μηδενική). (μεταφρασμένα έγγραφα)
11. Εκκαθαριστικό για εισόδημα & ακίνητη περιουσία του πατέρα στην Ελλάδα (Αν δεν έχει, κάνει Υπεύθυνη δήλωση ότι δεν έχει εισόδημα & ακίνητη περιουσία στην Ελλάδα και τη θεωρεί από κάποια δημόσια αρχή για το γνήσιο της υπογραφής).
12. Βεβαίωση για εισόδημα & ακίνητη περιουσία της μητέρας στην Ελλάδα (Αν δεν έχει, κάνει Υπεύθυνη δήλωση ότι δεν έχει εισόδημα & ακίνητη περιουσία στην Ελλάδα και τη θεωρεί από κάποια δημόσια αρχή για το γνήσιο της υπογραφής).
13. Βεβαίωση για εισόδημα & ακίνητη περιουσία του/της φοιτητή/τριας στην Ελλάδα (Αν δεν έχει, κάνει Υπεύθυνη δήλωση ότι δεν έχει εισόδημα & ακίνητη περιουσία στην Ελλάδα και τη θεωρεί από κάποια δημόσια αρχή για το γνήσιο της υπογραφής).
14. Διαζευκτήριο των γονέων (σε περίπτωση λύσης του γάμου).

18.Η εφαρμογή ζητά δικαιολογητικά, διότι οι γονείς του/της φοιτητή/φοιτήτριας διαμένουν στην Κύπρο. Τι πρέπει να στείλω;

Θα πρέπει να στείλετε τα παρακάτω (Αφορά τα δικαιολογητικά για Κυπρίους):

1. Την αίτηση (ΠΡΟΣΟΧΗ: Η αίτηση να έχει υποβληθεί, ώστε να έχει κωδικό υποβολής και ημερομηνία υποβολής).
2. Υπεύθυνη δήλωση του/της φοιτητή/τριας να δηλώνει ότι "τα υποβαλλόμενα έντυπα είναι αληθή και ακριβή" (θεωρημένη για το γνήσιο της υπογραφής από ΚΕΠ ή άλλη δημόσια αρχή),
3. Διαζευκτήριο των γονέων σε περίπτωση λύσης του γάμου.
4. Βεβαίωση μόνιμης κατοικίας του/της φοιτητή/τριας από τον Δήμο ή την Κοινότητα.
5. Βεβαίωση μόνιμης κατοικίας των γονέων από τον Δήμο ή την Κοινότητα.
6. Βεβαίωση για εισόδημα του πατέρα στην Κύπρο.
7. Βεβαίωση για εισόδημα της μητέρας στην Κύπρο.
8. Βεβαίωση για εισόδημα του/της φοιτητή/τριας στην Κύπρο (έστω και μηδενικό).
9. Βεβαίωση για ακίνητη περιουσία του πατέρα στην Κύπρο (παγκύπρια).
10. Βεβαίωση για ακίνητη περιουσία της μητέρας στην Κύπρο (παγκύπρια).
11. Βεβαίωση για ακίνητη περιουσία φοιτήτριας στην Κύπρο (παγκύπρια) (έστω και μηδενική).
12. Βεβαίωση για εισόδημα & ακίνητη περιουσία του πατέρα στην Ελλάδα (Αν δεν έχει, κάνει Υπεύθυνη δήλωση ότι δεν έχει εισόδημα & ακίνητη περιουσία στην Ελλάδα και τη θεωρεί από κάποια δημόσια αρχή για το γνήσιο της υπογραφής).
13. Βεβαίωση για εισόδημα & ακίνητη περιουσία της μητέρας στην Ελλάδα (Αν δεν έχει, κάνει Υπεύθυνη δήλωση ότι δεν έχει εισόδημα & ακίνητη περιουσία στην Ελλάδα και τη θεωρεί από κάποια δημόσια αρχή για το γνήσιο της υπογραφής).
14. Βεβαίωση για εισόδημα & ακίνητη περιουσία του/της φοιτητή/τριας στην Ελλάδα (Αν δεν έχει, κάνει Υπεύθυνη δήλωση ότι δεν έχει εισόδημα & ακίνητη περιουσία στην Ελλάδα και τη θεωρεί από κάποια δημόσια αρχή για το γνήσιο της υπογραφής ή ηλεκτρονικά από το gov.gr/ *έκδοση Υπεύθυνης Δήλωσης* ),).

* **Τα παραπάνω δικαιολογητικά υποβάλλονται είτε αυτοπροσώπως από τον/την γονέα/φοιτητή/τρια ή αποστέλλονται ταχυδρομικά, με κούριερ ή με e-mail (από το Πανεπιστημιακό email του Φοιτητή. ), και ΜΟΝΟ όταν η ηλεκτρονική εφαρμογή σας το ζητήσει μετά την οριστική υποβολή της αίτησης.**

**Διαφορετικά όταν όλες οι στήλες της ΑΑΔΕ/Ακ. ταυτότητα γράφουν θετική και είναι πράσινα η αίτηση είναι πλήρης.**

**Για την πόλη της Κομοτηνής:**

ΔΗΜΟΚΡΙΤΕΙΟ ΠΑΝΕΠΙΣΤΗΜΙΟ ΘΡΑΚΗΣ

Τμήμα Προπτυχιακών Σπουδών και Φοιτητικής Μέριμνας

ΠΡΥΤΑΝΕΙΑ

4ο χλμ. Κομοτηνής-Ασωμάτων

69100 ΚΟΜΟΤΗΝΗ

Τηλ. 25310 39211/39213/39008, email: tpsfm@kom.duth.gr

**Για την πόλη της Ξάνθης:**

ΔΗΜΟΚΡΙΤΕΙΟ ΠΑΝΕΠΙΣΤΗΜΙΟ ΘΡΑΚΗΣ

Τμήμα Ακαδημαϊκών Θεμάτων Ξάνθης

Κτίριο Βιβλιοθήκης

Πανεπιστημιούπολη Κιμμέρια

67100 Ξάνθη

Τηλ. 25410 79028, email : tath@xan.duth.gr

**Για την πόλη της Αλεξανδρούπολης:**

ΔΗΜΟΚΡΙΤΕΙΟ ΠΑΝΕΠΙΣΤΗΜΙΟ ΘΡΑΚΗΣ

Τμήμα Ακαδημαϊκών Θεμάτων Αλεξανδρούπολης

Πανεπιστημιούπολη

6ο χιλ. Αλεξανδρούπολης-Μάκρης

68100 Αλεξανδρούπολη

Τηλ. 25510 30973-30965, email: tath@alex.duth.gr

**Για την πόλη της Ορεστιάδας:**

ΔΗΜΟΚΡΙΤΕΙΟ ΠΑΝΕΠΙΣΤΗΜΙΟ ΘΡΑΚΗΣ

Φοιτητικές Εστίες Ορεστιάδας

Γωνία Μουρούζη και Ευριπίδου

68200 Ορεστιάδα

Τηλ.25520 41406, email: tath@ores.duth.gr

Για ενημέρωσή τους παρακαλούνται οι ενδιαφερόμενοι φοιτητές να απευθύνονται στα κατά τόπους Τμήματα, όπως αναφέρονται παραπάνω, κατά τις ώρες **11.00-13.00**.

**Από τη Διεύθυνση Ακαδημαϊκών Θεμάτων**